Charli XCX

Šarlotė Ema Aičison (Charlotte Emma Aitchison, g. 1992 m. rugpjūčio 2 d.), geriau žinoma savo sceniniu slapyvardžiu Charli XCX – anglų dainininkė ir dainų autorė. Savo karjerą pradėjo 2008 m., keliant savo įrašytas dainas į socialinį tinklą „Myspace“, kur ji ir buvo pastebėta. 2010 m. pasirašė kontraktą su „Asylum Records“ įrašų kompanija ir per sekančius porą metų išleido keletą singlų ir dainų rinkinių.

Didžiulio populiarumo susilaukė 2012 m. gegužę išleidus singlą „I Love It“, įrašytą kartu su grupe „Icona Pop“. Debiutinis atlikėjos albumas „True Romance“ išleistas 2013 m. balandį. 2014 m. kartu su atlikėja Iggy Azalea išleido singlą „Fancy“, tapusį vienu geriausiai parduodamu metų singlų visame pasaulyje, taip pat už tai buvo nominuota dviems „Grammy“ apdovanojimams. Tais pačiais metais išleistas singlas „Boom Clap“, tapęs pirmuoju atlikėjos soliniu singlu, pasiekusiu „Billboard Hot 100“ reitingo dešimtuką. Antrasis atlikėjos albumas „Sucker“ išleistas 2014 m. gruodį.

2015 m. Charli XCX žengė į labiau eksperimentinės kūrybos pusę, pradėdama dirbti su kolektyvu „PC Music“ ir sekančiais metais išleido EP „Vroom Vroom“, o 2017 m. – du dainų rinkinius „Number 1 Angel“ ir „Pop 2“.

2023 m. duomenimis, atlikėja yra išleidusi penkis studijinius albumus, iš kurių naujausiasis, „Crash“, išleistas 2022 m. kovą.

Diskografija 
 True Romance (2013)
 Sucker (2014)
 Charli (2019)
 How I'm Feeling Now (2020)
 Crash (2022)

Išnašos

Nuorodos 
 
 

Anglijos dainininkai
Anglijos dainų autoriai